ปตท.ถูกท้าทาย
ภายหลังบริษัท ปตท. จำกัด (มหาชน) หรือ PTT เข้าเทรดในตลาดหลักทรัพย์ฯ ตั้งแต่ปี 2544...PTT ก็ยึดแชมป์มาร์เก็ตแคปสูงสุด เป็นเบอร์ 1 ในตลาดหุ้นไทยมาโดยตลอด...
12 มี.ค. 2563

สำนักข่าวรัชดา
ภายหลังบริษัท ปตท. จำกัด (มหาชน) หรือ PTT เข้าเทรดในตลาดหลักทรัพย์ฯ ตั้งแต่ปี 2544…PTT ก็ยึดแชมป์มาร์เก็ตแคปสูงสุด เป็นเบอร์ 1 ในตลาดหุ้นไทยมาโดยตลอด…
ในช่วงหลายปีที่ผ่านมา PTT มีมาร์เก็ตแคปไม่ต่ำกว่า 1 ล้านล้านบาทมาต่อเนื่อง..!!
แต่จุดแตกหักเกิดขึ้นเมื่อวันจันทร์ที่ 9 มี.ค.ที่ผ่านมา จากกรณีเกิดสงครามราคาน้ำมันระหว่างซาอุดีอาระเบียกับรัสเซีย ทำให้ราคาน้ำมันในตลาดโลกดิ่งแรง 24% มาอยู่ที่ระดับ 30 กว่าเหรียญสหรัฐต่อบาร์เรล
ทำให้ราคาหุ้น PTT ปรับลดลง 25.33% และทำให้มาร์เก็ตแคปของ PTT จากเดิม ณ วันศุกร์ที่ 6 มี.ค. 63 อยู่ที่ 1.07 ล้านล้านบาท เหลือแค่ 7.99 แสนล้านบาท หายไปถึง 2.7 แสนล้านบาท…
หลังจากนั้นแม้ราคาหุ้น PTT ปรับขึ้นมา แต่ก็ไม่สามารถกลับสู่ระดับ 1 ล้านล้านบาทได้…
ส่งผลให้ PTT ตกจากบัลลังก์แชมป์มาร์เก็ตแคปสูงสุดไปโดยปริยาย..!!
จากปรากฏการณ์ดังกล่าว ทำให้มาร์เก็ตแคปอันดับ 2 อย่างบริษัท ท่าอากาศยานไทย จำกัด (มหาชน) หรือ AOT พลิกขึ้นมาเป็นแชมป์สูงสุดในตลาดหุ้นไทยทันที
และ AOT ยังครองแชมป์หุ้นสนามบินที่มีมาร์เก็ตแคปสูงสุดในโลกอีกด้วย
ถือเป็นดับเบิลแชมป์เลยทีเดียว..!!
ก็ต้องจับตาว่า AOT จะครองแชมป์มาร์เก็ตแคปสูงสุดในตลาดหลักทรัพย์ฯ ได้ยาวนานขนาดไหน..?
ปัจจัยหลักคงอยู่ที่สงครามราคาน้ำมันว่า จะจบเมื่อไหร่..?
หากซาอุฯ กับรัสเซียยอมถอยคนละก้าว…และเข้าสู่โต๊ะเจรจาอีกครั้ง ก็มีโอกาสที่จะเห็นราคาน้ำมันในตลาดโลกปรับสูงขึ้น
แต่หากตรงกันข้าม…ซาอุฯ กับรัสเซียยังดื้อแพ่ง งัดมาตรการตอบโต้กันไปมาเรื่อย ๆ ก็จะยิ่งฉุดราคาน้ำมันให้ดิ่งเหว
โอกาสที่หุ้น PTT จะกลับมามีมาร์เก็ตแคประดับ 1 ล้านล้าน คงทอดยาวออกไป…
มิหนำซ้ำยังถูกซ้ำเติมด้วยการแพร่ระบาดของไวรัสมรณะโควิด-19 ที่ล่าสุด WHO ประกาศยกระดับสถานการณ์เป็น “การระบาดใหญ่” หลังพบผู้ติดเชื้อกว่า 110 ประเทศทั่วโลก
แถมในประเทศไทยนับวันก็ยิ่งพบผู้ป่วยมากขึ้น กลายเป็นอีกปัจจัยซ้ำเติมตลาดหุ้นไทย
ทำให้ราคาหุ้น PTT ที่ทรุดโทรมอยู่แล้ว ยิ่งทรุดหนักเข้าไปอีก…โดยล่าสุดวานนี้ ปิดตลาดที่ระดับ 26.50 บาท ปรับลดลง 9.40%
ส่วน AOT ก็ได้รับผลกระทบจากโควิด-19 หนักเหมือนกัน โดยวานนี้ ปิดตลาดที่ระดับ 52.75 บาท ปรับลดลง 12.81%
ซึ่งถ้าสถานการณ์ไม่แย่ไปมากกว่านี้ ก็มีโอกาสที่จะครองแชมป์ไปได้อีกนาน
แต่อย่าเผลอเชียวนะ เพราะถ้าราคาน้ำมันกลับมาเมื่อไหร่…?
PTT จะกลับมาทวงบัลลังก์แชมป์คืนทันทีเช่นกัน…
…อิ อิ อิ…